CELEX: 32012L0009
Language: lt
Date: 1331078400000
Title: 2012 m. kovo 7 d. Komisijos direktyva 2012/9/ES, kuria iš dalies keičiamas Europos Parlamento ir Tarybos direktyvos 2001/37/EB dėl valstybių narių įstatymų ir kitų teisės aktų, taikomų tabako gaminių gamybai, pateikimui ir pardavimui, suderinimo I priedas  Tekstas svarbus EEE

8.3.2012   
            
            
               LT
            
            
               Europos Sąjungos oficialusis leidinys
            
            
               L 69/15
            
         KOMISIJOS DIREKTYVA 2012/9/ES
   2012 m. kovo 7 d.
   kuria iš dalies keičiamas Europos Parlamento ir Tarybos direktyvos 2001/37/EB dėl valstybių narių įstatymų ir kitų teisės aktų, taikomų tabako gaminių gamybai, pateikimui ir pardavimui, suderinimo I priedas
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2001 m. birželio 5 d. Europos Parlamento ir Tarybos direktyvą 2001/37/EB dėl valstybių narių įstatymų ir kitų teisės aktų, taikomų tabako gaminių gamybai, pateikimui ir pardavimui, suderinimo (1), ypač į jos 9 straipsnio 2 dalį,
   kadangi:
   
               (1)
            
            
               Direktyvos 2001/37/EB 5 straipsnio 2 dalies b punkte nustatyta, kad ant kiekvieno tabako gaminio pakelio, išskyrus oraliniam vartojimui skirtą tabaką ir kitus nerūkomojo tabako gaminius, ir ant bet kokios išorinės pakuotės, išskyrus papildomą permatomą vyniojamąjį popierių, turi būti pateikiamas papildomas įspėjimas iš tos direktyvos I priede pateikto sąrašo;
            
         
               (2)
            
            
               šie papildomi įspėjimai ant visų rūkomojo tabako pakuočių privalomi nuo 2003 m. rugsėjo mėn., o ant kitų tabako gaminių pakuočių – nuo 2004 m. rugsėjo mėn.;
            
         
               (3)
            
            
               yra įrodymų, kad dabar pateikiamų papildomų įspėjimų, nustatytų Direktyvos 2001/37/EB I priede, poveikis laikui bėgant sumažėjo, nes žmonės priprato prie įspėjamųjų pranešimų;
            
         
               (4)
            
            
               be to, nuo tada, kai priimta Direktyva 2001/37/EB, gauta naujų mokslinių įrodymų, kad tabako vartojimas daro poveikį sveikatai, taip pat mokslinių įrodymų, susijusių su veiksmingo tabako ženklinimo principais. Visų pirma yra įrodymų, kad rūkymas sukelia burnos ir gerklės vėžį, regos sutrikimus, dantų ir dantenų ligas. Taip pat yra įrodymų, kad tėvų rūkymas yra svarbus rizikos veiksnys, galintis paskatinti pradėti rūkyti;
            
         
               (5)
            
            
               Direktyvos 2001/37/EB 9 straipsnio 2 dalyje nustatyta, kad Komisija prie mokslo ir technikos pažangos priderina įspėjimus apie pavojų sveikatai, nustatytus tos direktyvos I priede. Be to, 2008 m. lapkričio mėn. PSO tabako kontrolės pagrindų konvencijos šalių trečiojoje konferencijoje patvirtintose Tabako pakavimo ir ženklinimo gairėse (2) rekomenduojama, kad su tabako gaminių pakavimu ir ženklinimu susiję teisės aktai būtų periodiškai persvarstomi ir atnaujinami gavus naujų įrodymų ir žmonėms pripratus prie konkrečių įspėjimų ir pranešimų apie pavojų sveikatai;
            
         
               (6)
            
            
               todėl, siekiant išlaikyti ir padidinti dabar pateikiamų papildomų įspėjimų, nustatytų Direktyvos 2001/37/EB I priede, poveikį ir atsižvelgti į naujausius mokslo pasiekimus, tuos įspėjimus reikia persvarstyti;
            
         
               (7)
            
            
               šis persvarstymas turėtų būti pagrįstas turimų žinių apie tabako ženklinimą ir tabako vartojimo poveikį sveikatai peržiūros ir visose valstybėse narėse atlikto įspėjimų tyrimo rezultatais;
            
         
               (8)
            
            
               šioje direktyvoje nustatytos priemonės atitinka pagal Direktyvos 2001/37/EB 10 straipsnio 1 dalį įsteigto Reguliavimo komiteto nuomonę ir joms neprieštarauja nei Europos Parlamentas, nei Taryba,
            
         PRIĖMĖ ŠIĄ DIREKTYVĄ:
   1 straipsnis
   Direktyvos 2001/37/EB I priedas pakeičiamas šios direktyvos priedo tekstu.
   2 straipsnis
   1.   Valstybės narės ne vėliau kaip 2014 m. kovo 28 d. priima ir paskelbia įstatymus ir kitus teisės aktus, būtinus, kad būtų laikomasi šios direktyvos. Jos nedelsdamos pateikia Komisijai tų teisės aktų nuostatų tekstą.
   Valstybės narės, priimdamos tas nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
   2.   Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.
   3 straipsnis
   Valstybės narės gali nuspręsti leisti šios direktyvos nuostatų neatitinkančiais produktais toliau prekiauti iki 2016 m. kovo 28 d.
   4 straipsnis
   Ši direktyva įsigalioja dvidešimtą dieną po jos paskelbimo Europos Sąjungos oficialiajame leidinyje.
   5 straipsnis
   Ši direktyva skirta valstybėms narėms.
   
      Priimta Briuselyje 2012 m. kovo 7 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 194, 2001 7 18, p. 26
   
   
      (2)  FCTC/COP3(10) PSO Tabako kontrolės pagrindų konvencijos 11 straipsnio (Tabako produktų pakavimas ir ženklinimas) įgyvendinimo gairės.
   PRIEDAS
   
      
         „I PRIEDAS
         
            Papildomų įspėjimų apie pavojų sveikatai sąrašas
         
         (nurodyti 5 straipsnio 2 dalies b punkte)
         
                     1.
                  
                  
                     Rūkymas – 9 iš 10 susirgimų plaučių vėžiu priežastis
                  
               
                     2.
                  
                  
                     Rūkymas sukelia burnos ir gerklės vėžį
                  
               
                     3.
                  
                  
                     Rūkymas kenkia plaučiams
                  
               
                     4.
                  
                  
                     Rūkymas sukelia širdies priepuolius
                  
               
                     5.
                  
                  
                     Rūkymas sukelia insultą ir negalią
                  
               
                     6.
                  
                  
                     Rūkant kemšasi arterijos
                  
               
                     7.
                  
                  
                     Rūkymas kelia pavojų apakti
                  
               
                     8.
                  
                  
                     Rūkymas kenkia dantims ir dantenoms
                  
               
                     9.
                  
                  
                     Rūkymas gali pakenkti jūsų negimusiam kūdikiui
                  
               
                     10.
                  
                  
                     Jūsų išpučiami dūmai kenkia vaikams, šeimai ir draugams
                  
               
                     11.
                  
                  
                     Rūkai tu – rūkys ir tavo vaikai
                  
               
                     12.
                  
                  
                     Mesk dabar – lik gyvas dėl artimųjų (1)
                     
                  
               
                     13.
                  
                  
                     Rūkymas mažina vaisingumą
                  
               
                     14.
                  
                  
                     Rūkymas didina impotencijos pavojų
                  
               
   
   
      (1)  Reikia pridėti atitinkamos valstybės narės tarnybų, padedančių mesti rūkyti, telefono numerį ir (arba) interneto svetainės adresą.“